Turistisukellusvene

**Turistisukellusvene** on matkailunähtävyytenä toimiva sukellusvene.

Maailmassa sanotaan olevan yli 30 käytössä olevaa turistisukellusvenettä.

Vuonna 1983 perustettu Atlantis Submarines on rakentanut vuodesta 1986 lähtien yhteensä 13 turistisukellusvenettä, joista 6 on edelleen toiminnassa. Ne yltävät n. 46 metrin syvyyteen. 64:n matkustajan *Atlantis XIV* on maailman suurin turistisukellusvene.

Turistisukellusveneiden valmistajiin kuuluu suomalainen Mobimar, joka kertoo rakentaneensa noin puolet maailman turistisukellusveneistä. Ensimmäinen suomalainen turistisukellusvene rakennettiin vuonna 1987. Mobimarin veneet yltävät 57 metrin syvyyteen.

Kun sana Turussa valmistettavista turistisukellusveneistä kiiri Ranualle, Simojärvellä päätettiin kokeilla sukellusvenematkailua. Kymmenen miljoonan markan vene tilattiin tammikuussa 1987 Laivateollisuus Oy:ltä ja se valmistui kesäksi 1988.. Se oli Euroopan ensimmäinen matkailuun tarkoitettu sukellusvene. Ulkomaiden lehdet Japania myöten kirjoittivat aiheesta satoja artikkeleita.  Ensimmäisenä kesänä sukellusveneen kyydissä kävi noin 10 000 henkeä ja rannalla katsomassa 90 000. Kokemus oli kuitenkin turisteille pettymys: näkyvyyttä oli vain viiden metrin päähän eikä vastaan tullut juuri muuta kuin mutaa ja muikkuja. Sukellusvene *Kultainen taimen* vietiin ensimmäisen kesän jälkeen Ruotsiin ja sitten Espanjaan Ranualle ostettiin 12 miljoonalla markalla uusi vene *Kultainen lohi*. Katsojia viihdyttämään palkattiin sukeltajia ja järven pohjaan upotettiin nähtävyydeksi vanha veneenromu. Myös *Kultainen lohi* lähetettiin maailmalle yhden kesän jälkeen. Vuonna 1990 Ranualla ei sukellettu ollenkaan. Vuonna 1991 järvessä ui vielä pieni sukellusvene. Maailmantalouden kriisi ja markan devalvaatio tuottivat ylittämättömiä vaikeuksia Ranuan sukellusvenematkailuyritykselle, joka meni konkurssiin 1990-luvun alussa. Alukset ovat olleet sen jälkeen käytössä Espanjassa selvästi paremmalla menestyksellä.

### Kanariansaaret

* Lanzarote: *SubFun*, Mobimar
* Teneriffa: *SubFun 5*, Mobimar
* Teneriffa: *Golden Trout*, Mobimar
** Ranualla turistinähtävyytenä aloittanut laite on edelleen käytössä Kanariansaarilla.
* Gran Canaria: *Golden Salmon*, Mobimar
** Ranuan toinen turistisukellusvene on poistettu käytöstä ja makaa hylättynä Puerto de Moganilla. 
* Gran Canaria, Puerto de Mogán: *Golden Shark*, Mobimar

### Välimeri

* Espanja, Mallorca: *Nemo No. 1*, Mobimar
* Italia, Genova: *Calypso*, Mobimar
* Italia, Capri: *Tritone,* Mobimar

### Karibianmeri

* Barbados: *Atlantis XV*, Atlantis Submarines  
* Cozumel: *Atlantis TS XII* Atlantis Submarines
* Aruba: Atlantis Submarines

### Havaiji

* Oahu: Atlantis XIV, Atlantis Submarines
* Maui: Atlantis Submarines 
* Havaiji: Atlantis Submarines

### Muualla:
* Egypti, Hurghada: *Sindbad No. 1*, Mobimar
* Egypti, Hurghada: *Sindbad No. 2*, Mobimar
** Tämä vene upposi maaliskuussa 2025, jolloin 45:stä matkustajasta 6 hukkui.
* Korea: *Jiah* (Mark V), Mobimar
* Korea: *Mariea* (Mark II), Mobimar
* USA, Saipan: *Sirena*, Mobimar
* Kiina: *Meyreinyu*, Mobimar

## Katso myös

* OceanGate

## Lähteet

## Kirjoja

* Tiirola, Timo: *Sukellusveneseikkailu*. Helsinki, Suomi: BoD - Books on Demand, 2016.